Tiger: 'Stil' Meesters onthutsend | Netwerk24
Maar Tiger Woods sê wat hom die meeste gaan onthuts, is die afwesigheid van die bekende Augusta National-klankbaan.
Tiger Woods, die verdedigende Meesterskampioen. Foto: Getty Images
Selfone word verbied en daar is slegs 'n handvol telborde rondom die baan, dus maak spelers staat op die luide gejuig van die skare om op die hoogte te bly van hoe sake vir hul teenstanders verloop.
Die afwesigheid van toeskouers gaan die spelers in die duister laat, meen Woods.
"Die plek het nie sy gelyke nie," sê die wenner van 15 major-titels.
"Klank eggo daar, dit trek ver. As jy die groeperings ken, weet jy waar sekere spelers op daardie spesifieke tyd sal wees en jy kan uitpluis wie wat doen.
"Die gejuig vir sommige spelers is luider as ander en dan hoor jy hoe word daar gejuig vir arende of kolhoue op die 16de, of waar dit ook al mag wees."
Die Amerikaner erken sy voorbereiding gaan anders wees vir die toernooi voordat hy sy titel van 12-15 November probeer verdedig.
"Dit is nie gewoonlik hierdie tyd van die jaar nie, die feit dat die Meesters in November beslis word, dit is ongekend, dit is nog nooit voorheen gedoen nie," sê hy.
"Ek kan nie soos gewoonlik voorberei nie; ek dink nie enigiemand kan nie.
"Selfs die weer gaan anders wees vir 2020 se laaste major-toernooi, wat gewoonlik die eerste een van die jaar is."